paragraph_text: Emanuel David "Manu" Ginóbili (Bahía Blanca, 28. srpnja 1977.) argentinski je profesionalni košarkaš. Igra na poziciji bek šutera, a trenutačno je član NBA momčadi San Antonio Spursa. Dolazi iz košarkaške obitelji i član je argentinske košarkaške reprezentacije. Početke svoje karijere proveo je u Argentini i Italiji, gdje je osvojio mnoga individulana i momčadska priznanja. Dok je igrao za Kinder Bolognu dva puta je proglašen za najkorisnijeg igrača talijanskog prvenstva, a bio je i najkorisniji igrač Final Foura Eurolige. Uvršten je među 50 osoba koje su najviše pridonijele Euroligi.